Document ID: /roh_data/filtered/fineweb-2-filterrobots_roh.jsonl.gz/38717

Ina notg il settember 2015 ha Khalil Peimon, in giuven ch’aveva lura 16 onns prendì la decisiun da fugir da sia patria.
A mai è capità insatge uschè sgarschaivel, ch’jau hai savì che jau stoss scappar. Quai era la notg a las trais.
Nua ch'el vuleva ir, na saveva el lura anc betg. Il sulet ch’el saveva era ch'el veglia fugir da la violenza e viver en pasch. Quai ha dentant era muntà ch'el ha stuì laschar enavos ses fragliuns. Ils geniturs dal giuven èn omadus gia morts, cura che Khalil aveva 10 onns.
Khalil è partì l’emprim toc a pe fin tar in cuntrabandist da persunas – in uschenumnà «schlepper». Cun cuntrabandists da persunas è il giuven viagià enfin en Tirchia. Là ha el midà sin in bastiment, bus e tren.
Cura ch’el è la finala arrivà en Svizra è Khalil l’emprim vegnì plazzà a Turitg Altstetten, lura a Cuira e la finala a Mustér. Durant ses temp a Mustér ha el era cumenzà a far carate a Glion.
Cura ch'jau era a Mustér hai jau savì, ch’jau stoss chattar in hobi. Quai gida d’emprender ina lingua e da vegnir en contact cun ils indigens.
En la scola da carate a Glion ha Khalil emprendì d’enconuscher ina massa nova glieud. Uschia era la famiglia ch’ha entant prendì si el en lur dachasa a Danis.
Il mument fa il giuven da 19 onns in onn da scolaziun integrativa a Schiers. Là emprendan ils fugitivs la lingua, l’utilisaziun dal computer, ma era dapli davart la vita e cultura en Svizra.
L’avust cumenza Khalil ses emprendissadi en la chasa da tgira a Vella en Val Lumnezia. El saja sa decidì per quest mastergn surtut pervi da l’aspect social – il vulair gidar persunas che dovran sustegn.
RR actualitad 12:00